Carl Valentin (SF), 2023-05-03:
Jeg glemmer aldrig, da jeg var besøg på en svinefabrik for et par år siden.
Jeg kan huske, at jeg også havde taget min praktikant med, og hun var mindst lige så chokeret, som jeg var, efter det besøg.
Jeg husker sådan stanken på svinefabrikken, men også oplevelsen af at se så utrolig mange dyr, der står så vanvittig tæt, som de gjorde.
Og det virkede lidt, som om de ikke rigtig kunne forstå, hvorfor de var der, og det kan de jo som sådan heller ikke.
Men man kunne bare sådan mærke den der frustration fra de der dyr over ikke at kunne noget som helst.
Når man står på 0,65 m², som er det, man har, når man er et svin på 100 kg i Danmark, er der virkelig ikke meget plads at boltre sig på.
Grunden til, at jeg nævner det nu her, er, at der faktisk var halebid, den dag jeg var forbi den her svinefabrik.
Der var en af båsene, hvor vi, da vi gik forbi og kiggede, kunne se, at alle grisene på nær en enkelt af dem havde halebid.
Det betyder altså, at der var blod på halerne og der løb blod ned ad bagbenene på de her grise.
Og da vi så ligesom fik identificeret den såkaldte problemgris, altså den gris, som gik og bed de andre, blev den hevet ud af båsen.
Og ham, der arbejdede der, landmanden, forklarede så, at det godt kunne være svært nogle gange ligesom at se de her problemer, for det er også ret meget at skulle passe 7.500 grise, når man kun er ham og en deltidsansat.
Og det kan man jo godt forstå.
Jeg synes ikke, problemet er den enkelte landmand.
Det kunne jeg ikke drømme om, for det er jo ikke hans skyld, at der er den her situation.
Det er ikke den enkelte landmand, der er problemet, men der er et problem med den måde, som vi har indrettet vores fødevaresystem på.
Og det er lidt, som om vi tænker, at den måde, vi så skal løse det problem på – som f.eks. halebid – er at ændre på grisen i stedet for at ændre på systemet.
Derfor begynder man så at klippe halerne systematisk af.
Det ville vi så ikke have fra Folketingets side, og så lavede man noget lovgivning om det for 28 år siden, og man gør det så bare stadig væk.
I SF vil vi gerne vende det på hovedet, sådan at det er systemet, vi ændrer, og ikke dyrene, for når vilkårene er, som de er i dag, er det ikke mærkeligt, at grisene bliver stressede og begynder at bide hinanden.
De har for lidt plads; de har ikke noget at rode i med trynen; at de keder sig, er sådan et understatement, hvis man kan sige det på den måde.
De lever i dyb frustration.
Jeg spurgte så også ministeren ind til det her for noget tid siden, altså om han ville gøre noget ved det, og der fik jeg et svar, og det lyder sådan her, og nu citerer jeg: »Som minister er det vigtigt for mig, at reglerne overholdes og dyrevelfærden er i orden.
Jeg har derfor også tilkendegivet, at jeg gerne ser en aftale om bedre dyrevelfærd.
Heri kan også f.eks. tiltag vedrørende halekupering indgå.
« Ja, det kan tiltag da gøre, og det håber jeg så også at de vil gøre.
Jeg håber, man vil gøre noget seriøst ved det her, for det er et ret alvorligt problem.
Jeg bliver nødt til lige at komme med en kommentar til det, hr. Erling Bonnesen også sagde heroppefra om en 26-etagerssvinefabrik i Kina.
Det er måske lidt kontroversielt at sige her, men det er faktisk ikke noget af det, der kan hidse mig sådan allermest op.
Det er jo ikke, fordi jeg ikke synes, det er en forfærdelig måde at have dyreproduktion på, men det er jo ikke højder, som grise har et problem med.
De er jo ligeglade med, om de er på 2. etage, eller om de er på 13. etage, så vidt jeg ved.
Det, de går op i, er, om de har meget plads, de går op i, om de har noget at lave, og det har de ikke i dansk landbrug.
I den konventionelle produktion, som står for 97 pct. af svineproduktionen i Danmark, har de det elendigt: 0,65 m² at stå på; 28.000 smågrise dør af kulde, tørst eller ved at blive klemt af soen hver eneste dag i Danmark; en tredjedel af slagtesvinene får mavesår; halvdelen af søerne får mavesår.
Det er da ikke, at de er på 12. eller 13. etage.
Så er jeg med på, at der sikkert er flere problemer i Kina, end der er i Danmark, men der er eddermame også store problemer i Danmark, og det kan man altså ikke bare afskrive ved ligesom at pege på Kina og sige: Se, de bygger i højden.
Det synes jeg er at negligere de problemer, vi selv står med.
Så SF støtter selvfølgelig det her forslag.
Vi har også kæmpet for det i mange år.
Jeg synes, det er på tide, at vi stopper med systematisk halekupering, hvad der egentlig har været intentionen med lovgivningen i lang tid.